SK Úradný vestník Európskej únie C 177/14

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 177/06)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„FENALÅR FRA NORGE“

EÚ č.: NO-PGI-0005-01260 – 27.8.2015

CHZO ( X ) CHOP ( )

1. Názov

„Fenalår fra Norge“.

2. Členský štát alebo tretia krajina

Nórsko.

3. Opis poľnohospodárskeho výrobku alebo potraviny

3.1. Druh výrobku

Trieda 1.2. Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

Výrobok „Fenalår fra Norge“ je solené, sušené a vyzreté, a niekedy údené jahňacie a baranie stehno z oviec nórskeho pôvodu. Výrobok „Fenalår fra Norge“ sa vyrába ako tradičný druh a vyzretý druh. Výrobok „Fenalår fra Norge“ zahŕňa celé kusy, ako aj úplne alebo čiastočne vykostené kusy. Kopytá a nožiny sa väčšinou úplne alebo čiastočne odstránia.

Výrobok „Fenalår fra Norge“ má plnú mäsovú arómu so žiadnymi až zreteľnými ovčími charakteristikami. Výrobok „Fenalår fra Norge“ by mal mať typickú vôňu po konzervovaní a mierne slanú chuť. Vyzretý druh musí mať obsah soli najviac 7 %. Tradičný druh musí mať obsah soli najviac 9 %. Marinované alebo korenené stehná majú chuť konkrétnych použitých korenín. Bežné dochucovadlá sú rozmarín, cesnak, čierne korenie, tymian, bobuľovité ovocie a med.

Výrobok „Fenalår fra Norge“ by mal mať rovnomernú, červenkastú farbu, mäkkú a stredne tuhú až tuhú konzistenciu a nemal by obsahovať plesne. Mäso by nemalo mať suchý okraj a tuk by mal mať svetlozlatú farbu.

Tradičný druh musí mať minimálne 30 % vysušenie a vyzretý druh musí mať minimálne 35 % vysušenie. Bežný čas sušenia a zretia je tri až šesť mesiacov v prípade tradičného druhu a päť až deväť mesiacov v prípade vyzretého druhu. Vo všeobecnosti platí, že výrobok „Fenalår fra Norge“ sa predáva s hodnotou wa (aktivita vody) nižšou ako 0,90.

Bežnou metódou údenia je údenie za studena s použitím bukových drevených triesok. V niektorých prípadoch sa namiesto buka používa borievka.

Bežná hmotnosť celého stehna po vysušení je 1,4 – 2,1 g v prípade jahniat a 2,0 – 4,2 kg v prípade dospelých zvierat.

3.3. Suroviny (len pri spracovaných výrobkoch)

Surovinou v prípade výrobku „Fenalår fra Norge“ je jahňacie alebo baranie stehno z ovce narodenej, chovanej a zabitej v Nórsku, ako je vymedzené v článku 4. Možno použiť čerstvé i zmrazené a rozmrazené stehná; zmrazené a rozmrazené stehná by však nemali byť staršie ako 12 mesiacov.

Možno použiť plemená ako nórska biela ovca, ovca Dala, nórska kožušinová ovca a pôvodná staronórska krátkochvostá ovca, ako aj krížence medzi jednotlivými rasami. Vek zabitia jahniat je zvyčajne sedem až osem mesiacov, v prípade dospelých zvierat to je jeden až päť rokov.

Viac než 90 % zvierat sa zabíja v období od septembra do novembra.

Stehná musia mať pH odmerané v plochom kuse mäsa v rozmedzí 5,5 – 5,8. V procese výroby sa stehná musia masírovať a stláčať, aby sa z nich odstránili zvyšky krvi. Počas výroby by teplota mala byť nižšia ako 7 °C; odporúča sa však teplotu udržiavať v rozmedzí 1 – 4 °C, kým sa neskončí konzervovanie soľou. Proces sušenia musí prebehnúť vo vhodne vlhkom prostredí pri správnej teplote. Každé stehno sa musí ručne kontrolovať, aby bolo možné sledovať proces sušenia a vybrať stehná v správnej fáze sušenia.

Jahňacie stehná sa zmrazujú na teploty nižšie ako –18 °C. Rozmrazovanie zmrazených stehien prebieha pri kontrolovanej teplote nižšej ako 7 °C.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Výroba, spracovanie a konečná úprava výrobku „Fenalår fra Norge“ sa uskutočňujú v Nórsku, ako je vymedzené v bode 4. Surovinou v prípade výrobku „Fenalår fra Norge“ je jahňacie alebo baranie stehno z ovce narodenej, chovanej a zabitej v Nórsku, ako je vymedzené v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Výrobok „Fenalår fra Norge“ sa môže predávať ako celé stehno s kosťou, celé stehno bez kosti alebo nakrájaný na plátky. Vykostené kusy sa môžu predávať ako celé kusy alebo plátky. Plátky sú väčšinou tenké (0,6 – 1,2 mm).

3.6. Špecifické pravidlá označovania výrobku, na ktorý sa vzťahuje registrovaný názov

Výrobok „Fenalår fra Norge“ sa označuje doplnkovým označením „Tradičný“ alebo „Vyzretý“.

4. Stručné vymedzenie zemepisnej oblasti

Výrobok „Fenalår fra Norge“ sa vyrába, spracúva a zušľachťuje v Nórsku, ktoré je v tomto prípade vymedzené ako Nórske kráľovstvo bez Svalbardu a Jan Mayenu.

5. Súvislosť so zemepisnou oblasťou

Žiadosť o registráciu chráneného zemepisného označenia je založená na dobrej povesti výrobku.

„Fenalår fra Norge“ je jedinečný výrobok z Nórska, a to pokiaľ ide o jeho názov i spôsob výroby. Bežné vymedzenie je „konzervované baranie a jahňacie stehno“. Označenie „Fenalår fra Norge“ sa v Nórsku používa už dávno, no nezistilo sa, že by sa používalo v iných krajinách.

V Nórsku existuje dlhá tradícia intenzívneho chovu oviec. Možno to pripísať chladnému podnebiu, ako aj topografii Nórska s rozsiahlymi trávnymi porastmi a strmou krajinou.

Dlhú a nepretržitú tradíciu výrobu výrobku „Fenalår fra Norge“ v Nórsku možno zdokumentovať. V roku 1555 píše Olaus Magnus o baranine toto: „Severania jedia baranie mäso tak ako takmer každé iné mäso celý rok surové, pričom ho najskôr nechajú odležať v soľnom náleve, vyúdia a usušia na čerstvom vzduchu – a toto mäso vydrží dlho napriek tomu, že sa konzumuje surové.“ V mnohých nepriamych zdrojoch sa uvádza, že výrobok sa pravdepodobne vyrábal v ére Vikingov (800 – 1050 n. l.), a na základe nálezov ovčích kostí pochádzajúcich približne z roku 3000 p. n. l. (neolitické obdobie) je pravdepodobné, že už v tom čase sa baranie stehná sušili.

Výroba výrobku „Fenalår fra Norge“ je miestnou tradíciou vo všetkých štyroch regiónoch Nórska a je spojená s celým Nórskom. Poznatky a skúsenosti s výrobou výrobku „Fenalår fra Norge“ sa odovzdávali z generácie na generáciu. Ľudia tak získali bohaté skúsenosti s prispôsobovaním výroby miestnym podmienkam, ako je teplota, vlhkosť a veternosť. Všetky tieto zhromaždené vedomosti o výbere baraních stehien tej správnej kvality a ich masírovaní, ako aj poznatky o procese solenia a sušenia na získanie mierne slanej chuti a správnej konzistencie sú dôležitými faktormi vychýrenej kvality výrobku „Fenalår fra Norge“.

Vďaka tejto dlhej a rozšírenej tradícii sa výrobok „Fenalår fra Norge“ teší v Nórsku veľmi dobrej povesti. Spotrebiteľský prieskum vykonaný v januári 2016 potvrdil, že výrobok „Fenalår fra Norge“ je veľmi dobre známy a má mimoriadne dobré meno. Spotrebitelia považujú „Fenalår fra Norge“ za výrobok vysokej kvality a za jedinečný a tradičný nórsky výrobok. Výrobok „Fenalår fra Norge“ sa najčastejšie konzumuje počas sviatkov, napríklad 17. mája (nórsky štátny sviatok) alebo na Vianoce, ako aj v lete, keď je teplo.

Až do konca 20. storočia nórski poľnohospodári tento výrobok bežne vyrábali na vlastnú spotrebu. Poznatky a skúsenosti s výrobou výrobku „Fenalår fra Norge“ sa odovzdávali z generácie na generáciu a v súčasnosti sa využívajú aj na výrobu vo väčšom rozsahu.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://lovdata.no/dokument/SF/forskrift/2012-10-03-935

(1) Ú. v. EÚ L 343, 14.12.2012, s. 1.